Miles for a Million samel méér as R1 miljoen inDeon Brink Ivor Potgieter en Hendrik Steytler – met ‘n tjek vir R1 miljoen (Foto: Verskaf) Met die aanvang van Jacaranda FM en Tracker se jaarlikse bergfiets-geleentheid, Off the Beat ŉ Track, het die drie mans wat met bergfietse van Kaapstad na Pretoria gery het, hul 1 650 km lange tog voltooi. Maroela Media het vroeër berig dat drie bergfiets-entoesiaste, Hendrik Steytler, Deon Brink en Ivor Potgieter, die 1 650 km tussen Kaapstad en Pretoria gaan aandurf om R1 miljoen in te samel vir Jacaranda FM se Good Morning Angels wat weekliks poog om ŉ verskil in behoeftige mense se lewe te maak. “Die gehoor het Hendrik, Deon en Ivor met ŉ massiewe gejuig en handeklap verwelkom toe hulle ná die 11 dae lange Miles for a Million-toer hul eindpunt by Off the Beat n Track bereik het,” het Altus Venables, die woordvoerder van Jacaranda FM, gesê. Deur die ruim ondersteuning van mense en ondernemings oor die hele Suid-Afrika, het dié trio dit reggekry om hul teiken van R1 miljoen in te samel, en dié bedrag styd steeds. Martin Bester het Maandagoggend aangekondig dat die bedrag reeds op R1,5 miljoen staan. Die tjek word aan Jacarande FM se Good Morning Angels oorhandig (Foto: Verskaf) Steytler het gesê dit het hulle baie gehelp dat mense oor die hele land saamgespan en hulle ondersteun het. “Die eerste week was lekker, maar dan kom jy op ŉ punt waar jy dink: ‘Is dit regtig nog vyf dae lank?’. Dit is geestelik moeilik om daardeur te kom. Ons het mekaar gemotiveer en gehelp om selfvertroue op te bou vir die res van die pad. “Dit was so lekker as ons mense langs die pad gekry het wat ons aanmoedig. Of soos toe ons in Fraserburg aankom en daar kom ŉ vrou by die pad afgestap om vir ons elkeen ŉ koue Coke te bring. Die mense het ons energie gegee,” het hy gesê. Die trio het ook gesê dat dit in ŉ stadium baie moeilik gegaan het aangesien dit koud en reënerig in die Sutherland-omgewing was. Dit het veroorsaak dat hulle eers 02:00 by hul bestemming aangekom het. “Wat dit wel makliker gemaak het, is dat ek my beste vriende by my gehad het. Ons kon dit nie sonder mekaar gedoen het nie,” het Potgieter gesê.